Wys my jou lisensie of bly buite…Argieffoto Identiteitsdiefstal gebeur al hoe meer met verbruikers en daarom is hulle maar steeks om sommer hul persoonlike besonderhede aan enigiemand te oorhandig. Verbruikers is dus ook tereg bekommerd daaroor om hul motor- en bestuurderslisensies te laat skandeer as hulle by sake- en woonkomplekse wil ingaan. Wat is jou regte as ŉ veiligheidswag jou lisensie wil skandeer? Ina Opperman verduidelik. Jou reg en die kompleks se regte Twee oorwegings speel ŉ rol wanneer jy by ŉ kompleks wil ingaan en die wag dring daarop aan om jou lisensie te skandeer: die reg van die kompleks se eienaars om te bepaal wie mag ingaan en jou reg op privaatheid. Tans speel jou reg tot privaatheid ongelukkig nog tweede viool aangesien die Wet op die Beskerming van Persoonlike Inligting (Popi) nog nie in werking getree het nie. Terwyl die wet nog nie in werking getree het nie, is jy maar hoofsaaklik uitgelewer aan die reëls van die kompleks, wat die reg het om te bepaal wie kom in vir veiligheidsoorwegings. As jy dus iemand wil gaan spreek vir sake of daar wil gaan kuier, moet jy maar die skandering toelaat. Wat gebeur met jou inligting? Jy het egter die reg om te vra wat met jou inligting gedoen word en hoe lank dit gehou gaan word, maar niemand het juis tyd om met die wag te redekawel nie. Dit is in elk geval net sy werk en hy maak nie die reëls nie. Gewoonlik doen die veiligheidsmaatskappy niks met die inligting nie, maar dit kan in ŉ databasis beland waar dit vir onwelkome bemarking gebruik kan word. Dit kan natuurlik ook gesteel word en gebruik word vir allerhande misdade. Wanneer die wet in werking tree, sal jy meer regte hê om jou inligting veilig te hou. Dit is uiters belangrik om te verseker dat jou inligting nie gesteel of verkoop word nie, aangesien mens daagliks hoor van mense wat die slagoffers is van identiteitsdiefstal, bedrog en internetmisdaad, met niemand wat wil pa staan vir die inligting wat in die verkeerde hande beland het nie. Jou reg op privaatheid Jou reg op privaatheid word verseker in ons Grondwet en dit sluit jou persoonlike inligting in. Die Popi-wet is dus daarop gerig om jou regte te beskerm deur te reguleer hoe almal wat toegang tot jou persoonlike inligting het dit insamel, gebruik, deel, hou, argiveer, vernietig en uitvee. Wanneer die wet in werking tree, sal daar ook ŉ reguleerder van inligting wees waar jy kan kla. As jou inligting dus vir ander doeleindes gebruik word wanneer jou lisensie geskandeer word, sal jy by die reguleerder kan kla, aangesien die kompleks dan geag word as die “verantwoordelik party”. Persoonlike inligting sal dan ook net gebruik kan word vir die doel om te kyk wie ingaan en net as dit nodig is en nie buitensporig nie, soos om byvoorbeeld die ras van die persoon aan te teken. Dit moet ook vertroulik gehou word en nie langer gestoor word as wat nodig is vir die doeleindes waarvoor dit in die eerste plek ingesamel is nie. Die inligtingreguleerder Die kantoor van die reguleerder het reeds in Januarie verlede jaar vir die eerste keer vergader en het al insette gelewer in hofsake oor die gebruik van persoonlike inligting. Die reguleerder werk ook aan die gedragskodes en riglyne vir die wettige prosessering van persoonlike inligting, wat verantwoordbaarheid, beperkings op prosessering, doeleindespesifikasie, gehalte van inligting, deursigtigheid, veiligheidsmaatreëls en deelname insluit. Dit is nog nie bekend wanneer die wet in werking gaan tree nie.